CELEX: 32020D0758
Language: bg
Date: 2020-06-04 00:00:00
Title: Решение за изпълнение (ЕС) 2020/758 на Комисията от 4 юни 2020 година относно мерките, които Обединеното кралство трябва да предприеме във връзка с Xylella fastidiosa и Ceratocystis platani (нотифицирано под номер C(2020) 3604) (само текстът на английски език е автентичен)

9.6.2020   
               
               
                  BG
               
               
                  Официален вестник на Европейския съюз
               
               
                  L 179/8
               
            
         РЕШЕНИЕ ЗА ИЗПЪЛНЕНИЕ (ЕС) 2020/758 НА КОМИСИЯТА
         от 4 юни 2020 година
         относно мерките, които Обединеното кралство трябва да предприеме във връзка с Xylella fastidiosa и Ceratocystis platani
         
            
               (нотифицирано под номер C(2020) 3604)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 година за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО (1), и по-специално член 52, параграф 4 от него, във връзка с член 131 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (2),
         като има предвид, че:
         
                     (1)
                  
                  
                     В съответствие с член 127, параграф 1 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по време на преходния период, предвиден в посоченото споразумение, правото на Съюза е приложимо по отношение на и в Обединеното кралство. Преходният период ще приключи на 31 декември 2020 г.
                  
               
                     (2)
                  
                  
                     В съответствие с член 52, параграф 1 от Регламент (ЕС) 2016/2031 на 10 март 2020 г. Обединеното кралство уведоми Комисията за мярка на Съюза, която желаеше да бъде предприета срещу, наред с други, Xylella fastidiosa и Ceratocystis platani („посочените вредители“). В съответствие с член 52, параграф 2 от посочения регламент Обединеното кралство също така уведоми за временните национални мерки, които планира да въведе в случай на липса на такива мерки.
                  
               
                     (3)
                  
                  
                     По отношение на Xylella fastidiosa Обединеното кралство заяви, че засичането през 2018 г. на заразени маслинови дървета от страна на Белгия и скорошният случай на Vinca в Италия през 2019 г. показват, че съществува риск от въвеждане на заразени растения на територията на Обединеното кралство, без те да имат видими симптоми. Обединеното кралство заяви още, че настоящите мерки на Съюза във връзка с този вредител не противодействат рисковете, изтъкнати в оценката му на риска от вредители (3) по отношение на Xylella fastidiosa и че няма доказателства, че настоящият преглед на мерките на Съюза ще включва изискванията, предложени по-рано от Обединеното кралство. Обединеното кралство също така заяви, че настоящите мерки на Съюза срещу Xylella fastidiosa, определени в Решение за изпълнение (ЕС) 2015/789 на Комисията (4),и проектът на акта, представен на държавите членки за обмен на мнения, целящ отмяна на посоченото решение, не отразяват необходимостта от по-строги изисквания по отношение на тези видове гостоприемници. Поради това Обединеното кралство твърди, че продължава да е налице неприемливо ниво на риск от вредители и че по тази причина планира да въведе национални мерки в съответствие с член 52 от Регламент (ЕС) 2016/2031, тъй като липсват съответните изисквания, които желаеше да бъдат поставени от Съюза.
                  
               
                     (4)
                  
                  
                     Освен това Обединеното кралство посочи, че с предложената от него мярка, наред с другото, се забранява въвеждането от трети държави, включително и от Съюза, в Обединеното кралство на растения, различни от плодове или семена, на Coffea и Polygala myrtifolia L. Обединеното кралство постави също така изискване, съгласно което въвеждането или движението в Обединеното кралство на растения, различни от плодове и семена, на Olea europaea L., Lavandula, Nerium oleander L., Prunus dulcis L. и Rosmarinus officinalis L., които са били отглеждани в зони на Съюза, в които не е известно да се среща вредителят, се разрешава единствено ако те са били отглеждани в продължение на поне една година преди износа им в регистрирано и наблюдавано място на производство, което е обградено от двестаметрова зона, за която е известно, че е свободна от вредителя, като се извършват ежегодни проверки, основаващи се на засилено вземане на проби и провеждане на изпитвания, както и допълнителни проверки, извършвани непосредствено преди движението им. В случай на въвеждане или движение на невкоренени издънки от Lavandula, Nerium oleander L. и Rosmarinus officinalis L. в Обединеното кралство, тези издънки следва да произхождат от майчини растения, които отговарят на гореспоменатите условия. В случай на зони, в които е известно, че се среща вредителят, вносът на Olea europaea L. и Prunus dulcis L. от Съюза в Обединеното кралство се разрешава единствено ако са били отглеждани във физически защитена зона в продължение на четири години преди износа им или — в случай на млади растения — през целия им живот.
                  
               
                     (5)
                  
                  
                     По отношение на Ceratocystis platani Обединеното кралство посочи, че след прекласификация на този вредител като карантинен вредител от значение за Съюза съгласно Регламент за изпълнение (ЕС) 2019/2072 на Комисията (5) обозначенията на защитените зони са били отменени, поради което сега е възможно дърветата от рода Platanus да бъдат придвижвани от производствените обекти към заразени области, при спазване на специфични изисквания. Според Обединеното кралство новите изисквания в точка 17 от приложение XIII към Регламент за изпълнение (ЕС) 2019/2072, с които се предвижда допълнителна възможност растенията да бъдат произвеждани в място на производство, което е свободно от този вредител, не осигуряват същото ниво на защита на растенията като изискването, съгласно което растенията трябва да са били произведени в свободен от вредителя район, като трябва да се има предвид също така, че са потвърдени нови случаи на установяване на вредителя във Франция.
                  
               
                     (6)
                  
                  
                     Въз основа на тези съображения Обединеното кралство предложи в своите мерки изискването растенията на Platanus L., предназначени за засаждане, различни от семена, да са били отглеждани през целия им живот в свободна от вредители зона или в защитена зона на Съюза.
                  
               
                     (7)
                  
                  
                     В предложените от Обединеното кралство мерки се уточнява също така, че тези растения, за които се прилагат неговите мерки относно Xylella fastidiosa и Ceratocystis platani, ще могат да бъдат въвеждани в Обединеното кралство само със съпътстващо официално удостоверение, с което се потвърждава спазването на горепосочените изисквания.
                  
               
                     (8)
                  
                  
                     Уведомлението от страна на Обединеното кралство съдържаше и предложения за мерки срещу вредителите Agrilus planipennis и Candidatus Phytoplasma ulmi, които са по-строги от съществуващите правила на Съюза. Комисията ще разгледа тези мерки и ще ги обсъди в рамките на Постоянния комитет по растенията, животните, храните и фуражите при преразглеждането на тези мерки.
                  
               
                     (9)
                  
                  
                     На 1 април 2020 г. Обединеното кралство уведоми Комисията, че националните мерки срещу посочените вредители ще влязат в сила на 21 април 2020 г. и първоначално ще се прилагат в Англия, като скоро обхватът им ще се разшири до останалите части на Обединеното кралство.
                  
               
                     (10)
                  
                  
                     Въз основа на информацията, съобщена от Обединеното кралство, Комисията, в съответствие с член 52, параграф 3, прецени, че посоченият в нея риск е смекчен по подходящ начин по силата на член 9 от Решение за изпълнение (ЕС) 2015/789 по отношение на Xylella fastidiosa и на точка 17 от приложение VIII към Регламент за изпълнение (ЕС) 2019/2072 по отношение на Ceratocystis platani. По-специално Комисията счита, че не са налице нови научни или технически данни, които биха обосновали изменението на тези мерки. Комисията също така информира държавите членки относно уведомлението от Обединеното кралство и ги прикани да предоставят мненията си до 24 април 2020 г.
                  
               
                     (11)
                  
                  
                     На 3 април 2020 г. Комисията поиска от Обединеното кралство незабавно да отложи приемането на тези мерки. Освен това Комисията уведоми Обединеното кралство, че изискването за допълнително удостоверение, което да съпътства съответните стоки, не съответства на разпоредбите на Регламент (ЕС) 2016/2031 по отношение на движението на регулирани растения в рамките на Съюза. Комисията си запазва и възможността да приеме акт в съответствие с член 52, параграф 4 от посочения регламент.
                  
               
                     (12)
                  
                  
                     На 20 април 2020 г. Обединеното кралство отговори, като изложи допълнителни причини, поради които счита, че проектите на национални мерки трябва да бъдат приети.
                  
               
                     (13)
                  
                  
                     По отношение на Xylella fastidiosa Обединеното кралство посочи, че този вредител е бил установен по растителен материал от Съюза, който е бил търгуван или предназначен за търгуване (например засичането на вредителя в Белгия), и посочи заключенията на Европейския орган за безопасност на храните („Органът“) относно периодите, през които симптомите на вредителя не са били изявени („безсимптомни периоди“), които не са отразени в законодателството на Съюза. Според Обединеното кралство и двата фактора сочат, че продължава да съществува риск от износ на заразен материал (включително асимптоматичен материал) от Съюза.
                  
               
                     (14)
                  
                  
                     По отношение на Ceratocystis platani Обединеното кралство посочи също така, че неговите мерки са в отговор на положението, което е възникнало след като през ноември 2019 г. е представило допълнителната информация на Постоянния комитет по растенията, животните, храните и фуражите. Тази допълнителна информация касае установените нови случаи на присъствие на вредителя във Франция, с нашествия много по-далеч на север от предишните установени нашествия, и за които случаи няма никакви потвърдени доказателства за източника на заразата. Според Обединеното кралство разпространението на вредителя на север, заедно с несигурността относно неговите пътища на предаване, подчертава повишения риск от този вредител и е причината за въвеждане на тези мерки.
                  
               
                     (15)
                  
                  
                     На 21 април 2020 г. правилникът Official Controls (Plant Health and Genetically Modified Organisms) (England) Regulations (Правилник относно официалния контрол (Здраве на растенията и генетично модифицирани организми) (Англия) от 2019 г.) (Нормативен акт 2019/1517) беше изменен с тези национални мерки, по-специално правило 2, параграф 6, буква б), подточка iii), правило 2, параграф 7 и правило 2, параграф 8 от Official Controls (Plant Health and Genetically Modified Organisms) (England) (Amendment) Regulations 2020 (Правилник относно официалния контрол (Здраве на растенията и генетично модифицирани организми) (Англия) (Изменение) от 2020 г.) (6) („Правилникът на Обединеното кралство“). Тези мерки влязоха в сила, без да е проведено обсъждане в рамките на Постоянния комитет по растенията, животните, храните и фуражите.
                  
               
                     (16)
                  
                  
                     По отношение на Xylella fastidiosa в Правилника на Обединеното кралство са определени мерките, за които Обединеното кралство е уведомило Комисията на 10 март 2020 г.
                  
               
                     (17)
                  
                  
                     В Решение за изпълнение (ЕС) 2015/789 са определени мерките срещу установяването и разпространението на Xylella fastidiosa в Съюза. Въз основа на научното и техническото развитие изискванията за движението в рамките на Съюза на растенията гостоприемници на този вредител са изменяни с няколко акта, последният от които е Решение за изпълнение (ЕС) 2018/1511 на Комисията (7). Тези мерки се основават на редица нови научни становища на Органа (8). Определени са изисквания за движението в рамките на Съюза на податливи растения, не само от демаркационни зони, а и от други части на Съюза. Тези мерки са били обсъдени допълнително в рамките на Постоянния комитет по растенията, животните, храните и фуражите с оглед на приемането на нов регламент за изпълнение на Комисията, който да отмени и замени Решение за изпълнение (ЕС) 2015/789.
                  
               
                     (18)
                  
                  
                     В това отношение мерките, определени в Правилника на Обединеното кралство, не са пропорционални на установения риск. Въпреки че някои разпоредби се отнасят до растения, които са с произход от зони, различни от демаркационните зони, за които наличието на Xylella fastidiosa не е известно, съгласно Правилника на Обединеното кралство те трябва да са били отглеждани в продължение на поне една година преди износа им в регистрирано и наблюдавано място на производство, което трябва да е обградено от двестаметрова зона, за която е известно, че е свободна от вредителя, и трябва да са били подложени на ежегодни проверки, основаващи се на засилено вземане на проби и провеждане на изпитвания, и допълнителни проверки, извършвани непосредствено преди движението им. С тази мярка се въвеждат ограничения в допълнение към тези на член 9 от Решение за изпълнение (ЕС) 2015/789, в чиито разпоредби вече са определени разширени условия за движение на тези растения, ако те са с произход от зони, различни от демаркационните зони. Тази мярка е непропорционална на установения риск, тъй като тя силно и впоследствие смущава търговията със съответните растения, по начин, който е по-строг отколкото е обосновано от най-новото научно становище на Органа (9), публикувано през май 2019 г. Освен това след последното изменение на Решение за изпълнение (ЕС) 2015/789 през 2018 г. са открити само незначителен брой засечени случаи — и определено нито един през 2020 г. по отношение на обема на съответната търговия — при движението на растения гостоприемници на Xylella fastidiosa в рамките на Съюза. По отношение на безсимптомния период на заразените растения, посочен от Обединеното кралство, Органът заяви в своето най-ново становище от май 2019 г., че проверките, основаващи се на видими симптоми, може да бъдат проблематични по отношение на ранното откриване на вредителя в някои гостоприемници, например поради наличието на множество фактори, които допринасят за появата на тези симптоми (например растителния вид, нивото на бактериален инокулум, въпросния подвид на Xylella fastidiosa, както и климатичните условия). Поради това по отношение на растенията, попадащи в приложното поле на Правилника на Обединеното кралство, в Решение за изпълнение (ЕС) 2015/789 се предвижда изискването за провеждане на засилени проверки въз основа на проби и изпитвания, независимо от това дали са налице симптоми. Обсъжданията, проведени в рамките на Постоянния комитет по растенията, животните, храните и фуражите във връзка с проекта на акта, който да отмени и замени решението, потвърдиха този подход въз основа на наличната научна и техническа оценка.
                  
               
                     (19)
                  
                  
                     Поради това временните мерки, приети от Обединеното кралство, не са надлежно обосновани. Освен това резултатите от интензивните кампании за мониторинг, провеждани от държавите членки в съответствие с посоченото решение, потвърждават присъствието на Xylella fastidiosa в части на Италия, Франция, Испания и Португалия, където огнищата са били подходящо обособени и подлежат на строги мерки за контрол.
                  
               
                     (20)
                  
                  
                     Същото се отнася и до мярката на Правилника на Обединеното кралство по отношение на вноса на Olea europaea L. и Prunus dulcis L. в Обединеното кралство от зони, в които е известно, че се среща Xylella fastidiosa, който внос съгласно този Правилник се разрешава единствено ако растенията са отглеждани във физически защитена зона в продължение на четири години преди износа им или — в случай на млади растения — през целия им живот. С настоящите мерки на Съюза вече са въведени строги условия по отношение на тези растения, когато се отглеждат в демаркационни зони. Целта на изискването за периода от четири години, предвидено в Правилника на Обединеното кралство, е да се гарантира, че е изминало достатъчно време, през което симптомите на вредителя, ако той присъства в растението, биха се проявили. Към постигането на тази цел е насочен член 9 от Решение за изпълнение (ЕС) 2015/789, в който се изисква тези растения да бъдат произвеждани на места, които са обезопасени срещу насекоми, и при засилено вземане на проби и провеждане на изпитвания по време на техния вегетационен цикъл, независимо от това дали са налице симптоми, включително и официални инспекции възможно най-скоро преди момента на тяхното движение.
                  
               
                     (21)
                  
                  
                     Поради тяхната конкретна насоченост временните мерки, предприети от държава членка в съответствие с член 52, параграф 2 от Регламент (ЕС) 2016/2031 за смекчаване на риска, посочен в член 52, параграф 1, трябва да представляват единствено извънредна мярка. Освен това въз основа на обсъжданията, проведени в рамките на Постоянния комитет по растенията, животните, храните и фуражите през 2019 г. и 2020 г., никоя от мерките, приети с Правилника на Обединеното кралство, не е оценена като пропорционална или обоснована, така че да бъде включена в акта, който ще отмени и замени Решение за изпълнение (ЕС) 2015/789. Временните мерки съгласно член 52, параграф 2 от Регламент (ЕС) 2016/2031 трябва да представляват извънредна мярка и не може да се използват като инструмент за заобикаляне на мажоритарното гласуване.
                  
               
                     (22)
                  
                  
                     По отношение на Ceratocystis platani в Правилника на Обединеното кралство са определени мерките, за които Обединеното кралство е уведомило Комисията на 10 март 2020 г. Тези мерки са по-строги от съответното изискване, определено в точка 17 от приложение VIII към Регламент за изпълнение (ЕС) 2019/2072, съгласно което се предоставя допълнителната възможност при спазване на определени условия съответните растения за засаждане да са с произход от свободно от вредителя място на производство, а не само от свободен от вредителя район. Мерките, предвидени в Регламент за изпълнение (ЕС) 2019/2072 по отношение на вътрешното движение на растения за засаждане на Platanus L., се основават на най-новото научно становище на Органа относно оценката на риска и възможностите за намаляване на риска от Ceratocystis platani в ЕС (10). След приемането на посочения регламент не са представени нови научни или технически данни, нито Обединеното кралство е предоставило нова информация. В приложение VIII към Регламент за изпълнение (ЕС) 2019/2072 бяха определени допълнителни условия за свободните от вредители места на производство, в сравнение с мерките, определени в Директива 2000/29/ЕО на Съвета (11), с цел да се предостави по-голяма сигурност по отношение на незасегнатостта от вредители на търгуваните растения за засаждане, от Platanus L. Поради това мярката на Правилника на Обединеното кралство не е надлежно обоснована от нови научни или технически данни, публикувани след приемането на Регламент за изпълнение (ЕС) 2019/2072.
                  
               
                     (23)
                  
                  
                     Освен това съгласно Правилника на Обединеното кралство тези растения и растителни продукти могат да бъдат придвижвани от Съюза към неговата територия само ако имат съпътстващи официални удостоверения, които потвърждават спазването на разпоредбите на този Правилник.
                  
               
                     (24)
                  
                  
                     След влизането в сила на Правилника на Обединеното кралство, на 28 април 2020 г. Комисията уведоми Обединеното кралство, че тези нови национални мерки излизат извън рамките на съществуващите изисквания, не са потвърдени от най-новата научна обосновка и са непропорционални. Поради това Комисията поиска от Обединеното кралство да отмени или измени тези мерки в съответствие с член 52, параграф 4 от Регламент (ЕС) 2016/2031. Все още не е налице такава отмяна или изменение и Обединеното кралство не е съобщило, че ще предприеме съответни действия.
                  
               
                     (25)
                  
                  
                     Предвид изложеното по-горе е целесъобразно да се вземе решение, съгласно което мерките на Правилника на Обединеното кралство, отнасящи се до посочените вредители и въвеждащи по-строги изисквания от тези, предвидени в правилата на Съюза по отношение на движението в рамките на Съюза на въпросните растения и растителни продукти, следва да бъдат съответно изменени, за да са в съответствие със законодателството на Съюза.
                  
               
                     (26)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Задължение за изменение на Правилника относно официалния контрол (Здраве на растенията и генетично модифицирани организми) (Англия) от 2019 г.
            
               1.   За целите на настоящия член:
               
                           а)
                        
                        
                           „Правилник на Обединеното кралство относно официалния контрол от 2019 г.“ означава: Official Controls (Plant Health and Genetically Modified Organisms) (England) Regulations 2019 (Statutory Instrument 2019/1517) (Правилник относно официалния контрол (Здраве на растенията и генетично модифицирани организми) (Англия) от 2019 г. (Нормативен акт 2019/1517);
                        
                     
                           б)
                        
                        
                           „Правилник на Обединеното кралство относно официалния контрол от 2020 г.“ означава: Official Controls (Plant Health and Genetically Modified Organisms) (England) (Amendment) Regulations 2020 (Правилник относно официалния контрол (Здраве на растенията и генетично модифицирани организми) (Англия) (Изменение) от 2020 г.), по-специално правило 2, параграф 6, буква б), подточка iii), правило 2, параграф 7 и правило 2, параграф 8), който влезе в сила на 21 април 2020 г.
                        
                     
            
               2.   Обединеното кралство изменя Правилника на Обединеното кралство относно официалния контрол от 2019 г., като премахне измененията на този Правилник относно Xylella fastidiosa и Ceratocystis platani, направени с Правилника на Обединеното кралство относно официалния контрол от 2020 г.
            
         
         
            Член 2
            Срок за изпълнение на задължението
            Обединеното кралство въвежда в сила разпоредбите, необходими за изпълнение на настоящото решение, най-късно до 20 юни 2020 г.
         
         
            Член 3
            Адресат
            Адресат на настоящото решение е Обединеното кралство Великобритания и Северна Ирландия.
         
         
            Съставено в Брюксел на 4 юни 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 317, 23.11.2016 г., стр. 4.
         
            (2)  ОВ L 29, 31.1.2020 г., стр. 7.
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa, February 2020 (Бърз анализ на риска от вредители по отношение на Xylella fastidiosa, от февруари 2020 г. на Министерството на околната среда, храните и въпросите на селските райони); https://planthealthportal.defra.gov.uk/assets/pras/Xylella-Draft-PRA.pdf
         
            (4)  Решение за изпълнение (ЕС) 2015/789 от 18 май 2015 г. относно мерки за предотвратяване на въвеждането и разпространението на Xylella fastidiosa (Wells et al.) в Съюза (ОВ L 125, 21.5.2015 г., стр. 36).
         
            (5)  Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).
         
            (6)  The Official Controls (Plant Health and Genetically Modified Organisms) (England) (Amendment) Regulations 2020, UK Statutory Instruments, 2020, No. 381, Regulation 2.
         
            (7)  Решение за изпълнение (ЕС) 2018/1511 на Комисията от 9 октомври 2018 г. за изменение на Решение за изпълнение (ЕС) 2015/789 относно мерки за предотвратяване на въвеждането и разпространението на Xylella fastidiosa (Wells et al.) в Съюза(ОВ L 255, 11.10.2018 г., стр. 16).
         
            (8)  EFSA Journal (Бюлетин на ЕОБХ) 2015;13(1):3989, 262 стр., doi:10.2903/j.efsa.2015.3989;
         EFSA Journal (Бюлетин на ЕОБХ), 2016; 14(10):4601, 19 стр., doi:10.2903/j.efsa.2016.4601.
         
            (9)  EFSA Journal (Бюлетин на ЕОБХ) 2019;17(5):5665, 200 стр., https://doi.org/10.2903/j.efsa.2019.5665
         
            (10)  EFSA Journal (Бюлетин на ЕОБХ) 2016;14(12):4640, 65 стр., doi:10.2903/j.efsa.2016.4640.
         
            (11)  Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (OB L 169, 10.7.2000 г., стр. 1).